Oomblik van stilte vir vermoorde Matie | Netwerk24
Deur Nadine Theron 01 Junie 2017 11:45
’n Gewyde atmosfeer het Donderdagoggend in die strate van Stellenbosch geheers terwyl sowat 100 studente van die Irene-koshuis gestap het na die plek waar die vermoorde Matie Hannah Cornelius en haar vriend en medestudent Cheslin Marsh die naweek in Cornelius se voertuig oorval en ontvoer is.
Die studente, onder andere hegte vriendinne van Hannah, het liedere soos “Genade onbeskryflik groot” gesing en plakkate vertoon waarop geskryf is: “Am I safe?” en “How many women and children need to be murdered before it’s a crisis?”
Hulle het ’n oomblik van stilte gehou by die eindpunt van die roete, voor ’n woonstelblok op die hoek van Birdstraat en Jan Celliers-weg.
Jamie Paulsen, ’n huiskomiteelid, het Hannah as baie gewild beskryf. “Sy het altyd ’n glimlag op haar gesig gehad.”
Die koshuishoof, Riana Engelbrecht, het gesê die meeste van Hannah se vriendinne het nie eksamen geskryf nie en is baie “tranerig” ná haar skokkende dood. Die optog gaan daaroor om berusting te kry en is ter viering van Hannah se lewe.
Meer oor: Hannah Cornelius | Cheslin Marsh | Stellenbosch | Matie | Vermoor | Optog